



Darius Vâlcov, consilierul premierului Dăncilă, a lansat, luni seară, într-un interviu la Antena 3, o serie de atacuri la adresa comisarului european Corina Crețu și a președintelui Comisiei Europene, Jean-Claude Juncker, acuzând Bruxelles-ul că adoptă un dublu standard când vine vorba despre România.

Aflată luni la Oradea, Corina Crețu a spus că este "destul de tristă" să vadă această "atitudine complotistă". Ea a propus Guvernului să propună proiecte europene și apoi să acuze că CE nu le implementează.

"Sunt destul de tristă sa vad această atitudine complotistă, am văzut și aseară o astfel de atitudine. Eu propun Guvernului să propună proiecte europene și apoi să acuze că CE nu le implementează", a declarat Corina Crețu.

Ea a spus că ar fi mult mai "benefic" pentru societatea românească dacă guvernanții și-ar canaliza energiile să facă școli, spitale și alte proiecte care să îmbunătățească viața oamenilor.

Revenind la ultimele atacuri ala lui Darius Vâlcov, Corina Crețu a spus că nu este prima dată când Comisia Europeană este atacată de oameni din partidul de guvernământ.

"Nu numai eu am fost atacată, ci și președintele Comisiei Europene și prim-vicepreşedintele Frans Timmermans, care este atacat și jignit în fiecare zi de membrii partidului de guvernământ", a afirmat comisarul european Corina Crețu, aflată la Oradea pentru deschiderea "Podului Centenarului", realizat cu fonduri europene.